SK Úradný vestník Európskej únie C 252/16

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 252/06

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„ “(SHAANXI PING GUO)

ES č.: CN-PDO-0005-0629-16.07.2007

CHZO ( ) CHOP ( X )

1. Názov:

„ “ (Shaanxi ping guo)

2. Členský štát alebo tretia krajina:

Čínska ľudová republika

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Shaanxi ping guo rastie na plošine Loess v regióne Weibei vo vysokej nadmorskej výške, kde má dostatok slnečného svitu a úrodnú pôdu. Všetky uvedené prírodné podmienky prispievajú k jeho vlastnostiam, akými sú „žiarivá farba pri červených odrodách, krásna pri žltozelenej odrode, hrubá šupka, chrumkavá dužina, akurátna sladkokyslá chuť, dlhodobá skladovateľnosť a vhodnosť na prepravu“.

Zmyslové ukazovatele jednotlivých piatich odrôd vhodných na pestovanie jabĺk Shaanxi sú tieto: jablko (všetkých päť odrôd) by malo primerane dospievať a získať čistú šupku bez akéhokoľvek zvláštneho zápachu alebo nezvyčajnej vlhkosti z vonkajších zdrojov. Malo by dozrieť tak, aby bolo vhodné na konzumáciu v čerstvom stave alebo na uskladnenie. Zrelý plod by sa mal vyznačovať jasnou farbou a leskom. Index „primeranej konfigurácie“ by mal byť väčší alebo rovný 0,7.

Fyzikálno-chemické ukazovatele všetkých piatich odrôd vhodných na produkciu jabĺk Shaanxi ping guo sú tieto:

Odroda Minimálny priemer plodu (mm) (≥) Minimálna plocha sfarbenia (%) (≥) Tvrdosť plodu (kgf/cm2) Rozpustné pevné látky (%) Kyslosť (%) Extra trieda I. trieda II. trieda Extra trieda I. trieda II. trieda ≥ ≥ ≤ Fuji 80 75 70 sýto červená 85 sýto červená 80 sýto červená 70 7,5 14 0,4 Qinguan 80 75 70 sýto červená 90 sýto červená 85 sýto červená 80 7 14 0,3 Yuanshuai 80 75 70 sýto červená 95 sýto červená 90 sýto červená 80 7 13 0,3 Gala 75 70 65 sýto červená 80 sýto červená 70 sýto červená 65 7 13 0,4 Jinguan 80 75 70 žltozelená žltozelená žltozelená 7 13 0,4

3.3. Suroviny:

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

—

3.6. Osobitné pravidlá pre krájanie, strúhanie, balenie atď.:

Balenie, skladovanie a doprava

Tento výrobok balia podniky, ktorým bola udelená značka zemepisného označenia Shaanxi ping guo, pod dohľadom Úradu miesta pôvodu na ochranu zemepisných označení. V každej debne sa nachádza karta vysledovateľnosti kvality, vďaka ktorej možno výrobky sledovať na účel kontroly kvality.

3.7. Osobitné pravidlá pre označovanie:

3.7.1. Značka balenia na každej zásielke by mala mať jednotnú formu a obsah.

3.7.2. Okrem zaregistrovanej obchodnej známky spoločnosti by mala byť každá debna zreteľne zvonku označená osobitnou značkou miesta pôvodu (štítok) na účel ochrany produktu Shaanxi ping guo. Na štítku by sa takisto mala uviesť odroda, trieda (špecifikácia), čistá hmotnosť, oblasť pestovania a predajca alebo odosielateľ. Text by mal byť zreteľný a správny, farba by mala byť jasná. Údaje uvedené na vonkajšej strane debny by mali zodpovedať produktom vo vnútri. Každý produkt v debne by mal byť označený osobitnou etiketou/značkou.

4. Stručné vymedzenie zemepisnej oblasti:

Ohraničené chránené územie, kde sa pestuje Shaanxi ping guo, sa rozprestiera od 34° 38′ s. š. do 37° 02′ s. š. a od 105° 35′ v. d. do 110° 37′ v. d. v strede plošiny Loess na severovýchode Číny. Územie tvoria predovšetkým rokliny a úžľabiny s kyprou pôdou ako hlavným typom pôdy. Podnebie sa pohybuje medzi stredne vlhkým a stredne suchým.

Ohraničená chránená oblasť produkcie Shaanxi ping guo zahŕňa všetky mestá a dediny v 15 krajoch a regiónoch provincie Šan-si, vrátane regiónu Baota, kraja Fu, Yichuan, Luochuan, Huangling, okresu Yintai, okresu Yaozhou, Yijun, Fengxiang, Baishui, Heyang, Xunyi, Yongshou, Changwu a Chunhua spolu s časťami miest a dedín v ďalších 14 „krajoch“ (mestá alebo regióny), t. j. okres Chencang, okres Jintai, okres Weibin, Qishan, Fufeng, kraj Longxian, Qianyang, Pucheng, Chengcheng, Hancheng, Fuping, Liquan, kraj Qianxian a kraj Binxian.

5. Spojenie so zemepisnou oblasťou:

5.1. Špecifickosť zemepisnej oblasti:

Plošina Loess v regióne Weibei provincie Šan-si pokrýva (z hľadiska zemepisnej šírky) teplú, mierne teplú a severnú subtropickú zónu. Rozprestiera sa južne od Žltej rieky (Chuang-che) a severne od rieky Jang-c’-tiang. Oblasť sa nachádza vo vysokej nadmorskej výške a vyznačuje sa veľkými výkyvmi denných a nočných teplôt. Pokrýva ju vrstva prašnej pôdy bohatej na mikroprvky ako K, Ca, Mn, Zn, Se atď. Územie tvoria predovšetkým rokliny a úžľabiny so sprašovou hlinou ako hlavným typom pôdy. Podnebie sa pohybuje medzi stredne vlhkým a stredne suchým.

5.2. Špecifickosť výrobku:

5.2.1. Žiarivé sfarbenie

Farba patrí medzi najdôležitejšie ukazovatele týkajúce sa vzhľadu a obchodnej hodnoty jablka. Shaanxi ping guo vďačí za svoju vynikajúcu farbu hlavne skorému a ľahkému sfarbeniu. Výsledkom je, že veľká časť plochy má žiarivú farbu.

5.2.2. Hrubá šupka

Šupka obsahuje mnoho živín a iných látok, ktoré zvyšujú hodnotu jablka z hľadiska zdravej výživy. Hrúbka šupky sa premieta do hrubej vrstvy, čistého nepoškodeného povrchu a vysokého obsahu pektínu jabĺk Shaanxi.

5.2.3. Výrazná aróma

Aróma patrí medzi najdôležitejšie ukazovatele týkajúce sa skutočnej kvality jablka. Shaanxi ping guo má výraznú arómu vďaka vysokému obsahu cukru, chrumkavej ovocnej dužine, silnej vôni a mnohým živinám.

5.2.4. Podmienky na skladovanie a prepravu

Trvanlivosť a odolnosť pri skladovaní a preprave sú dôležitým faktorom pri zaisťovaní celoročného predaja, pretože jablko vďaka ním vydrží dlhšie skladovanie, hodí sa na medzinárodný obchod a získava na hodnote. Jablko Shaanxi sa vyznačuje hrubou šupkou, množstvom voskovitých látok v dužine, kompaktným plodom, tuhosťou a vysokým obsahom rozpustných pevných látok. Vďaka všetkým týmto vlastnostiam jablko Shaanxi veľmi dobre znáša skladovanie a prepravu.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku:

Časť plošiny Loess severne od rieky Weihe v provincii Šan-si je oblasťou, kde sa križujú rokliny a úžľabiny, s hrubou vrstvou úrodnej pôdy, ktorá pokrýva rozľahlé kopce a suché náhorné plošiny. Panuje tam ideálne podnebie na pestovanie jabloní. Vďaka jedinečným prírodným podmienkam a kultúrnemu dedičstvu získalo Shaanxi ping guo svoju špecifickú kvalitu.

5.3.1. Prírodné podmienky

5.3.1.1. Pôda

Hrubá vrstva pôdy, ktorá pokrýva oblasť pestovania jabloní v provincii Šan-si, má hĺbku 80 až 200 metrov. Ľahká hlina obsahuje mnoho mikroskopických prvkov (napr. železo, vápnik atď.), ktoré sú prospešné pre ľudský organizmus. Prispieva však aj k dobrému prúdeniu vzduchu, vlhkosti a plodnosti a vytvára veľmi vhodné podmienky na rozvoj koreňových systémov jabloní. Takisto sú vďaka nej k dispozícii zásoby vody a živín potrebných pre rast stromov a ovocia. Pôda v tomto regióne spĺňa základné podmienky potrebné pre kvalitné ovocie a teda aj špecifickosť Shaanxi ping guo.

5.3.1.2. Podnebie

Oblasť pestovania jabĺk Shaanxi sa nachádza v nadmorskej výške od 800 do 1 200 metrov, kde sa svietivosť pohybuje od 3 500 do 50 000 cd a doba slnečného svitu dosahuje 2 200 až 2 400 hodín ročne. Od augusta do septembra sa nameria vyše 300 hodín slnečného svetla. Vďaka polohe vo vysokej nadmorskej výške ovocie má dostatok slnečného svetla, získava žiarivú farbu, hrubú voskovú šupku a cukor, kyseliny a vitamín C. Jej zásluhou sa takisto stáva pevnejšie.

Veľké výkyvy denných teplôt prispievajú k relatívne vysokému obsahu nahromadených živín v jabloniach a tomu, že ovocie získa vysoký obsah cukru a osobitnú chuť, pre ktorú si ho ľudia obľúbili.

Voda potrebná na pestovanie jabloní pochádza z dažďových zrážok. Oblasť provincie Šan-si, v ktorej sa pestujú jablká, zavlažujú po celý rok mierne dažde, pričom sa ročné zrážky pohybujú od 560 do 750 mm. Vlhkosť vzduchu je pomerne vysoká, čím sa vytvárajú nepriaznivé podmienky na šírenie a množenie škodlivých zvierat a hmyzu a znižuje sa počet druhov chorôb a škodcov v tejto oblasti, ako aj riziko ich výskytu.

5.3.2. Ľudský faktor

Zásluhou rozšírenia a uplatňovania štyroch základných techník, konkrétne „veľkého pretvarovania, silného rozvetvenia, zručného hnojenia a neškodnej produkcie“ sa vo veľkej miere zvýšila kvalita Shaanxi ping guo a príslušné bezpečnostné normy.

Odkaz na uverejnenie špecifikácie:

EU-LINK s aplikáciou DOOR

(1) Ú. v. EÚ L 93, 31.3.2006, s. 12.